CELEX: 32021R2062
Language: sl
Date: 2021-08-23 00:00:00
Title: Delegirana uredba Komisije (EU) 2021/2062 z dne 23. avgusta 2021 o spremembi Delegirane uredbe (EU) 2020/2014 o določitvi podrobnosti izvajanja obveznosti iztovarjanja za nekatere vrste ribolova v Severnem morju v obdobju 2021–2023

26.11.2021   
               
               
                  SL
               
               
                  Uradni list Evropske unije
               
               
                  L 421/4
               
            
         DELEGIRANA UREDBA KOMISIJE (EU) 2021/2062
         z dne 23. avgusta 2021
         o spremembi Delegirane uredbe (EU) 2020/2014 o določitvi podrobnosti izvajanja obveznosti iztovarjanja za nekatere vrste ribolova v Severnem morju v obdobju 2021–2023
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/973 Evropskega parlamenta in Sveta z dne 4. julija 2018 o vzpostavitvi večletnega načrta za pridnene staleže v Severnem morju in ribištvo, ki izkorišča te staleže, določitvi podrobnosti izvajanja obveznosti iztovarjanja v Severnem morju ter razveljavitvi uredb Sveta (ES) št. 676/2007 in (ES) št. 1342/2008 (1) ter zlasti člena 11 Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2020/2014 (2) določa podrobnosti o načinu izvajanja obveznosti iztovarjanja za nekatere vrste ribolova v Severnem morju v obdobju 2021–2023 na podlagi skupnega priporočila, ki so ga predložile Belgija, Danska, Nemčija, Francija, Nizozemska in Švedska (v nadaljnjem besedilu: skupina Scheveningen).
                  
               
                     (2)
                  
                  
                     V skladu z Delegirano uredbo (EU) 2020/2014 se do 31. decembra 2021 začasno uporabljajo nekatere izjeme od obveznosti iztovarjanja. V teh primerih bi morale države članice z neposrednim upravljalnim interesom čim prej, najpozneje pa do 1. maja 2021, predložiti dodatne znanstvene dokaze, ki podpirajo izjemo. Znanstveni, tehnični in gospodarski odbor za ribištvo (v nadaljnjem besedilu: STECF) bi moral predložene dokaze oceniti do 31. julija 2021.
                  
               
                     (3)
                  
                  
                     Skupina Scheveningen je po posvetovanju s svetovalnim svetom za Severno morje in svetovalnim svetom za pelagične staleže 30. aprila 2021 Komisiji predložila skupno priporočilo, v katerem je zahtevala nadaljnjo uporabo nekaterih izjem od obveznosti iztovarjanja po letu 2021 in predložila dodatne znanstvene informacije. Skupina Scheveningen je 26. julija 2021 predložila revidirano različico skupnega priporočila.
                  
               
                     (4)
                  
                  
                     STECF (3) je maja 2021 pregledal skupno priporočilo. Komisija je osnutek delegiranega akta strokovni skupini, ki jo sestavljajo predstavniki držav članic, predstavila na srečanju 16. julija 2021, ki se ga je kot opazovalec udeležil Evropski parlament.
                  
               
                     (5)
                  
                  
                     Člen 6(1), točka (c)(ii), Delegirane uredbe (EU) 2020/2014 vključuje izjemo zaradi visoke stopnje preživetja za morsko ploščo, ulovljeno s pridnenimi vlečnimi mrežami (OTB, PTB) z velikostjo mrežnega očesa 90–119 mm in opremljenimi z določenimi ploskvami v vodah Unije razdelka Mednarodnega sveta za raziskovanje morja (v nadaljnjem besedilu: ICES) 3a. Skupina Scheveningen je zahtevala razširitev izjeme na ploskev s kvadratastimi mrežnimi očesi velikosti najmanj 120 mm na vlečnih mrežah v podrazdelku ICES Kattegat od 1. oktobra do 31. decembra vsako leto. STECF je ugotovil (4), da dodatne znanstvene informacije, ki jih je predložila Danska, potrjujejo, da bo preživetje zavržkov morske plošče podobno ali boljše pri večjih mrežnih očesih, vključno s ploskvami SELTRA in ploskvami s kvadratastimi mrežnimi očesi velikosti 120 mm, v primerjavi z mrežnimi očesi velikosti 80–99 mm, ki so dovoljena za ribolov z vlečnimi mrežami s širilkami. Izjemo bi bilo zato treba razširiti, da bo vključevala ploskev s kvadratastimi mrežnimi očesi velikosti najmanj 120 mm na vlečnih mrežah v podrazdelku Kattegat.
                  
               
                     (6)
                  
                  
                     Člen 11, točka 11, Delegirane uredbe (EU) 2020/2014 vključuje izjemo de minimis za mola pod najmanjšo referenčno velikostjo ohranjanja, ulovljenega s plovili, ki uporabljajo vlečne mreže z gredjo z velikostjo mrežnega očesa 80–119 mm, na podobmočju ICES 4. Skupina Scheveningen je zahtevala, da se izjema podaljša do 31. decembra 2023, in je predložila nove znanstvene informacije. STECF je ocenil navedene dokaze in ugotovil (5), da so v skupnem priporočilu v veliki meri obravnavane težave, ki jih je STECF opredelil v svoji prejšnjih ocenah. Zlasti so ocenjeni stroški iztovarjanja nenamernega ulova precejšnji in potrebna bi bila znatna dodatna delovna sila na krovu. STECF je priznal tudi težave in izzive na področju izboljšanja selektivnosti za to vrsto ribolova. Ta izjema bi se morala zato ohraniti do 31. decembra 2023.
                  
               
                     (7)
                  
                  
                     Ker ukrepi iz te uredbe neposredno vplivajo na načrtovanje ribolovne sezone za plovila Unije in povezane gospodarske dejavnosti, bi morala ta uredba začeti veljati takoj po objavi. Uporabljati bi se morala od 1. januarja 2022 –
                  
               SPREJELA NASLEDNJO UREDBO:
         
            Člen 1
            Delegirana uredba 2020/2014 se spremeni:
            
                        1.
                     
                     
                        v členu 6(1) se točka (c)(ii) nadomesti z naslednjim:
                        
                                    „(ii)
                                 
                                 
                                    velikostjo mrežnega očesa 90–119 mm, ki so opremljene s ploskvijo Seltra z zgornjo ploskvijo z velikostjo mrežnega očesa 140 mm (kvadratasta mrežna očesa), z velikostjo mrežnega očesa 270 mm (rombasta mrežna očesa) ali z velikostjo mrežnega očesa 300 mm (kvadratasta mrežna očesa) ali, v podrazdelku Kattegat, s ploskvijo s kvadratastimi mrežnimi očesi velikosti najmanj 120 mm v obdobju od 1. oktobra do 31. decembra vsako leto pri ribolovu bokoplut ali somernih rib v vodah Unije razdelka ICES 3a;“;
                                 
                              
                  
                        2.
                     
                     
                        v členu 11 se točka 11 nadomesti z naslednjim:
                        
                                    „(11)
                                 
                                 
                                    pri mešanem pridnenem ribolovu s plovili, ki uporabljajo vlečne mreže z gredjo z velikostjo mrežnega očesa 80–119 mm, v vodah Unije podobmočja ICES 4:
                                    količina mola pod najmanjšo referenčno velikostjo ohranjanja, ki ne presega 2 % celotnega letnega ulova morske plošče in morskega lista;“.
                                 
                              
                  
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2022 do 31. decembra 2023.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 23. avgusta 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 179, 16.7.2018, str. 1.
         
            (2)  Delegirana uredba Komisije (EU) 2020/2014 z dne 21. avgusta 2020 o določitvi podrobnosti izvajanja obveznosti iztovarjanja za nekatere vrste ribolova v Severnem morju v obdobju 2021–2023 (UL L 415, 10.12.2020, str. 10).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, str. 23 in 24.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, str. 20 in 21.